b'\n_START_ARTICLE_\nKerj\xc3\xa4l\xc3\xa4isveljest\xc3\xb6\n_START_PARAGRAPH_\nKerj\xc3\xa4l\xc3\xa4isveljest\xc3\xb6 on kristillinen munkkikunta, jonka j\xc3\xa4senet el\xc3\xa4v\xc3\xa4t tarkoituksellisesti k\xc3\xb6yhyydess\xc3\xa4._NEWLINE_Ensimm\xc3\xa4iset kerj\xc3\xa4l\xc3\xa4isveljest\xc3\xb6t perustettiin keskiajan Ranskassa 1200-luvun alussa. Vanhin niist\xc3\xa4 on dominikaaniveljest\xc3\xb6, jonka perusti Dominicus Guzm\xc3\xa1nilainen vuonna 1215 Toulousessa. Dominikaaneihin kuuluvien pappien tarkoituksena oli vakuuttaa kirkon rikkautta arvostelevat harhaoppiset el\xc3\xa4m\xc3\xa4ll\xc3\xa4 yht\xc3\xa4 askeettisesti kuin n\xc3\xa4m\xc3\xa4, mutta opettamalla kuin katolinen kirkko. Dominikaanit luopuivat omaisuudestaan ja eliv\xc3\xa4t ihmisten antamien almujen varassa. Veljest\xc3\xb6 pyrki antamaan j\xc3\xa4senilleen hyv\xc3\xa4n koulutuksen, ja siit\xc3\xa4 tulikin pian Euroopan oppinein yhteis\xc3\xb6. Toinen merkitt\xc3\xa4v\xc3\xa4 kerj\xc3\xa4l\xc3\xa4isveljest\xc3\xb6 oli fransiskaanit, jotka eiv\xc3\xa4t omistaneet mit\xc3\xa4\xc3\xa4n vaan eliv\xc3\xa4t ruokapalkalla tekem\xc3\xa4st\xc3\xa4\xc3\xa4n ty\xc3\xb6st\xc3\xa4 tai ihmisten antamista lahjoista. Dominikaanien ja fransiskaanien j\xc3\xa4lkeen syntyneit\xc3\xa4 merkitt\xc3\xa4vi\xc3\xa4 kerj\xc3\xa4l\xc3\xa4isveljest\xc3\xb6j\xc3\xa4 ovat augustinolaiset ja karmeliitat._NEWLINE_Kerj\xc3\xa4l\xc3\xa4isveljest\xc3\xb6t toivottivat luostariel\xc3\xa4m\xc3\xa4\xc3\xa4n tervetulleiksi my\xc3\xb6s k\xc3\xb6yh\xc3\xa4t, joiden oli aikaisemmin ollut vaikea p\xc3\xa4\xc3\xa4st\xc3\xa4 luostareihin. Kerj\xc3\xa4l\xc3\xa4isveljien saarnat olivat kansanomaisia ja mieleenpainuvia, ja maallikot saivat niist\xc3\xa4 usein uskonnollisia tarpeitaan tyydytt\xc3\xa4vi\xc3\xa4 vastauksia._NEWLINE_Paavi antoi kerj\xc3\xa4l\xc3\xa4isveljest\xc3\xb6ille etuoikeuden saarnata kaikkialla ja antaa synninp\xc3\xa4\xc3\xa4st\xc3\xb6n. T\xc3\xa4m\xc3\xa4 suututti kuitenkin papiston, joka pelk\xc3\xa4si menett\xc3\xa4v\xc3\xa4ns\xc3\xa4 etuoikeutensa ja tulonsa, ja seurasi vuosisatoja kest\xc3\xa4nyt kiista.'